Simon, Zsolt, poslanec NR SR (2015-09-24):
Ďakujem. Vážený pán predseda Národnej rady, vážená pani predsedajúca, vážený pán minister, pán spravodajca, kolegyne, kolegovia, je fakt trošku úsmevné dnes tu riešiť v skrátenom konaní novelu stavebného zákona. Kolegyne a kolegovia zo SMER-u, do tejto krajiny za predchádzajúce roky prišli investície: Volkswagen, Peugeot, Kia či Kechnec, tak ako povedal kolega Zajac. Ani v jednom jedinom prípade nebolo treba šliapať po vlastníckych právach, nebolo potrebné, treba prijímať takýto návrh zákona v skrátenom konaní a dá sa zrealizovať. Kladiem si otázku, aký kšeft alebo aký biznis v tom je, že SMER je ochotný prísť s takýmto návrhom zákona a riešiť to cez kolená v neprospech občanov. Musím povedať analogicky, za prvej Ficovej vlády bola jedna kauza, kde unikli informácie a niekto na tom zarobil. Bolo to pri výmennom kurze. Dnes, paradoxne, takým istým spôsobom unikli informácie a zarobila nie tetka pri Nitre na tom, že má pôdu a môže ju predať a zarobí a bude mať celá rodina, bude sa z toho mať dobre, nie, ale špekulanti. Pýtam sa, potrebujeme tento zákon v zrýchlenom konaní prijať len preto, aby tento kšeft s pozemkami mohol byť posvätený? Pretože nič iné nerobíte. Keď toto sa prijme, tak bez stavebného povolenia bude možné pristúpiť k realizácii. Nebude treba vyňať pozemok z pôdneho fondu, lebo na vyňatie z pôdneho fondu doteraz bolo treba súhlas územného rozhodnutia a stavebného povolenia. Teraz ho idete vypúšťať. Prečo? Aby ste to urýchlili? Aby sa vlastníci, jednoduchí malí vlastníci sa nemohli brániť a nemohli sa uchádzať o svoje peniaze? Druhým paradoxom, ktorým chcem povedať, že táto vláda sa hrdo hlásila ústami ministra pôdohospodárstva, že treba ochraňovať slovenskú pôdu. Dnes vláda Roberta Fica jeden z najúrodnejších pozemkov pri Nitre ide darovať Indom, rozvojovej krajine, preto, aby tam postavili fabriku. Darujete im ho. Oni ho nebudú mať v užívaní, oni ho budú vlastniť. Keď sa rozhodnú, že odídu, automaticky táto pôda zostane pre nich a môžu ju predať. Robert Fico pred pár týždňami vyhlasoval, že pôdu treba chrániť a predaj zahraničným treba zakázať v Ústave Slovenskej republiky. Tristo hektárov nemôžu ľudia predať zahraničným, aby zarobili na tom peniaze, ale Robert Fico darovať môže. Zamysleli ste sa nad tým? Ako pristupujete k jednoduchým občanom? Všade na bilbordoch SMER hovorí, že robíte pre ľudí. Ja si myslím, že robíte pre ľudí, ale len pre kšeftárov SMER-u. Úprimne musím povedať. Jednoznačne je treba povedať, že česť, národná hrdosť a národnohospodárske záujmy pre Roberta Fica a politickú stranu SMER končia pri rozkrádaní verejných financií. Ani v zdravotníctve nie je prioritou liečenie a pacient, ale drahý nákup CT či výhodné zmluvy pre tetu Anku, ktorú už ani šéfka Úradu pre dohľad nad zdravotnou starostlivosťou nemôže skontrolovať, lebo je v konflikte záujmov. Rovnako to bolo aj pri Váhostave. Priorita nebolo riešenie malých dodávateľov Váhostavu, ktorí nedostali zaplatené, ale pomôcť sponzorovi SMER-u. Rovnako pri ochrane pôdy, v tomto prípade neochraňujete pôdu, vytvárate priestor, aby pôdu mohli dostať v Nitre zahraniční. Kde je záujem o sebestačnosť? Nikde. Úprimne je treba povedať, že keď treba významnú investíciu, aby sme vytvorili pracovné miesta, súhlasím s tým, ale za takú veľkú pomoc, ktorú dostane od vlády Jaguar, tak si táto vláda mohla povedať, kde si ich vie predstaviť. Ja osobne som hlboko presvedčený, že tým, že to pôjde do Nitry, sa rozdiely medzi jednotlivými regiónmi nieže znížia, ale ďalej prehĺbia. Úprimne je treba povedať, že z Rimavskej Soboty a z Revúcej tam nikto dochádzať nebude. A keď, tak odídu tí, ktorí sú práceschopní, a toto územie ostane vyľudnené. A zostanú tam takí, ktorí nie sú schopní a nebudú schopní do budúcna formovať hospodársky život v danom regióne, a za to nesie tiež zodpovednosť táto vláda. Keď už ho chcete riešiť, tak, prosím, riešte. Ale ešte raz musím zopakovať, nie je žiadna potreba riešenia tejto otázky v skrátenom konaní. V tejto krajine za štandardných podmienok, ktoré platili a platia ešte dnes na území Slovenskej republiky, sa dali zrealizovať investície ako Volkswagen, Peugeot, Kia či ďalšie a nepotrebovali sme ísť do takéhoto zákona. Bližšie, prečo je to zlé z hľadiska technického riešenia, sa vyjadrím pri samotnom návrhu zákona, keď o tom budeme rokovať. Ale ja by som navrhoval, aby pán minister aj v tomto prípade – rovnako ako v utorok – keby za mnou vystúpil a stiahol tento návrh na skrátené konanie a samotný zákon tiež. Ďakujem pekne.